3. dan, 20. Siječnja 2017.

## O POSLUŠNOSTI

**Iz spisa sv. Anđele**: „Slušajte savjete i nadahnuća koja nam neprestano šalje u srce Duh Sveti, čiji glas to jasnije čujemo što imamo pročišćeniju i i istančaniju savjest…“ (VIII. Pravilo 14. – 15.)

…………………………….

Autoritet se temelji na Božjem izboru. Bog ima svoj nacrt s Institutom, dakle, i s nama. Taj je pak nacrt zasnovan na specifičnom poslanju koje je Bog povjerio sv. Anđeli, a koje je sv. Anđela potom prenijela onima koje su pozvane da vrše taj autoritet. Sve se to pak ima živjeti u ozračju vjere, bilo da se zapovijeda (kakva ružna riječ!), bilo da se sluša. I autoritet i poslušnosti imaju se vršiti u duhu služenja. Ali ostaje nažalost jedna neporeciva stvarnost: s obje strane postoje osobne granice i napasti autonomnosti i individualizma.

Po mišljenju sv. Anđele, temeljna su načela i za onog tko vrši autoritet kao i za onoga tko sluša sljedeća: duh vjere i dužnost pravde, ali nadasve i temeljno jest suobličenje Kristu- Zaručniku koji nas je pozvao da s njime dijelimo sudbinu. Naš nas zaručnički "da" nerazrješivo veže uza nj.

Da bismo mogli biti poslušni svojim poglavarima i nadređenima moramo najprije biti poslušni Duhu Svetom. A kako biti poslušan Duhu Svetom? Što to znači za nas?

Bog ima valjane razloge od nas tražiti poslušnost Duhu Svetom. Ovo su neki od njih!

1. **Kako bi oblikovao naš karakter da bude više nalik Isusu.**

Čak se i Sin Božji ”učio poslušnosti od onoga što je pretrpio” (Heb 5,8).

1. **Kako bi proizveo veću poslušnost.** Poslušnost znači činiti ono što ti se kaže da činiš. Kao vjernici, dobivamo naputke iz Biblije – Božje otkrivene volje. Što više čitamo Bibliju, to više otkrivamo što Bog želi od nas.
2. **Kako bi pokazali koliko stvarno volimo Boga.**

Predivno je shvatiti da stvarno volimo Boga, napose kada smo svjesni naše nevrijednosti i nepodobnosti. To je vrijeme kada nam Bog dopušta shvatiti kako je svjestan naše ljubav.

1. **Kako bismo razvili osjećaj za grijeh.**

Kada otkrijemo što ožalošćuje Duha Svetog dublje shvaćamo značenje grijeha.

1. **Kako bi nam dopustio iskustveno vidjeti stvari koje žaloste Duha Svetoga.**

”Ne žalostite Duha Svetoga, Božjega, kojim ste opečaćeni za Dan otkupljenja! Daleko od vas svaka gorčina, i srdžba, i gnjev, i vika, i hula sa svom opakošću! Naprotiv! Budite jedni drugima dobrostivi, milosrdni; praštajte jedni drugima kao što i Bog u Kristu nama oprosti.

Budite dakle nasljedovatelji Božji kao djeca ljubljena i hodite u ljubavi kao što je i Krist ljubio vas i sebe predao za nas kao *prinos i žrtvu* Bogu *na ugodan miris.*

 A bludnost i svaka nečistoća ili pohlepa neka se i ne spominje među vama, kako dolikuje svetima! Ni prostota, ni ludorija, ni dvosmislica, što se ne priliči, nego radije zahvaljivanje! Jer dobro znajte ovo: nijedan bludnik, ili bestidnik, ili pohlepnik - taj idolopoklonik - nema baštine u kraljevstvu Kristovu i Božjemu. Nitko neka vas ispraznim riječima ne zavarava: zbog toga dolazi gnjev Božji na sinove neposlušne. Nemajte dakle ništa s njima!

 (Efežanima 4,30-5,7)

1. **Kako bismo što prije prepoznali da je Duh povrijeđen.**

Ako razvijamo jak osjećaj za Njegovu prisutnost, osjetit ćemo trenutak kad je On uznemiren. Prepoznat ćemo i trenutak kada je zadovoljan.

1. **Kako bi nas naučio da budemo milosrdni.**

Biti milosrdan je odabir. Uvijek možemo odabrati: spočitavati nekome – ili biti milosrdni.

1. **Kako bismo pokazali istinsku želju za snažnijim pomazanjem.**

Dokaz naše želje je da *zažalimo kada ožalostimo Duha*i, kao posljedica toga, da Mu se prilagodimo.

Krajnji rezultat očitovanja Duha Svetoga pribavlja veliki unutarnji mir. Mir!

**Promisli:**

Kome ja trebam biti poslušna? Jesam li poslušna? Što me sprječava da budem poslušna? Hoću li danas odlučiti da ću biti poslušnija, da ću tražiti načine, moliti Boga da mi pokaže put kako biti poslušna jer samo tako mogu biti i sretna.

**Molitva:**

Daj što ti hoćeš,

Koliko hoćeš i kad hoćeš.

Radi sa mnom kako ti se sviđa,

Ali tako da te možemo prepoznati u tvom djelu.

Stavi me gdje hoćeš

i postupaj sa mnom po miloj volji.

U tvojoj sam ruci.

 Radi sa mnom što hoćeš.

Tvoj sam sluga.

Na sve sam spreman.

Ne želim živjeti sebi

Nego tebi,

I to potpuno i tebe dostojno.

(Toma Kempenac)